**DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2021 METŲ LIEPOS IR RUGPJŪČIO MĖNESIAIS**

2021 m. balandžio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 8 punktu, atsižvelgdama į tėvų poreikį dėl vaikų priežiūros švietimo įstaigose 2021 m. liepos–rugpjūčio mėnesiais ir Rokiškio lopšelyje-darželyje „Nykštukas“ planuojamus remonto darbus 2021 m. vasarą, Rokiškio rajono savivaldybės taryba n u s p r e n d ž i a:

1. Teikti Rokiškio rajono švietimo įstaigose, vykdančiose ikimokyklinio ir priešmokyklinio ugdymo programas, vaikų priežiūros paslaugas 2021 m. liepos ir rugpjūčio mėnesiais.

2. Nustatyti, kad:

2.1. 2021 m. liepos–rugpjūčio mėnesiais vaikų grupės gali būti formuojamos naujai iš to paties arba skirtingo amžiaus vaikų;

2.2. kiekviena švietimo įstaiga pagal turimus finansinius ir žmogiškuosius išteklius, nepažeisdama higienos normų reikalavimų, pati nusprendžia apie grupių skaičių ir vaikų jose skaičių;

2.3. minimalus vaikų skaičius grupėje – 5 vaikai;

2.4. švietimo įstaigos direktorius, atsiradus papildomam poreikiui dėl vaiko priežiūros ir esant laisvoms vietoms jau suformuotose grupėse, gali tenkinti tėvų prašymus ir po 2020 m. liepos 1 d.

2.5. Rokiškio lopšelio-darželio „Nykštukas“ vaikų priežiūros paslaugos 2021 m. liepos mėnesį mokykloje-darželyje „Ąžuoliukas“ teikiamos tiems vaikams, kurių abu tėvai tą mėnesį dirbs.

3. Įpareigoti:

3.1. Rokiškio mokyklos-darželio „Ąžuoliukas“ direktorių paruošti dvi grupes ir sudaryti sąlygas Rokiškio lopšelio-darželio „Nykštukas“ vaikams 2021 m. liepos mėnesį lankyti Rokiškio mokyklą-darželį „Ąžuoliukas“;

3.2. Rokiškio lopšelio-darželio „Nykštukas“ direktorių informuoti ugdytinių tėvus (globėjus) apie vaikų priežiūros paslaugų teikimą 2021 m. liepos mėnesį Rokiškio mokykloje-darželyje „Ąžuoliukas“.

4. Vaikams, lankantiems 2021 m. liepos-rugpjūčio mėn. Rokiškio rajono švietimo įstaigas, netaikyti Mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo 15.6. punkto nuostatų.

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Jolita Geidanienė

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO ,,DĖL IKIMOKYKLINIO IR PRIEŠMOKYKLINIO AMŽIAUS VAIKŲ PRIEŽIŪROS PASLAUGŲ TEIKIMO ROKIŠKIO RAJONO SAVIVALDYBĖS ŠVIETIMO ĮSTAIGOSE 2021 METŲ LIEPOS IR RUGPJŪČIO MĖNESIAIS“AIŠKINAMASIS RAŠTAS**

2021 m. balandžio 30 d.

Rokiškis

**Sprendimo projekto tikslas ir uždaviniai.** Nustatyti Rokiškio rajono švietimo įstaigose vaikų priežiūros paslaugų teikimą 2021 m. liepos–rugpjūčio mėnesiais.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 6 straipsnio 8 punktas.

**Sprendimo projekto esmė.** Vaikų priežiūros paslaugos vasarą, t. y. liepos ir rugpjūčio mėnesiais, būdavo teikiamos Rokiškio miesto darželiuose. Kaimo darželių vaikai, kuriems būdavo reikalinga institucinė priežiūra, lankydavo vieną iš paskirtų miesto darželių. Išaugus tėvų poreikiui dėl vaikų priežiūros vasaros laikotarpiu, 2020 m. vasarą liepos ir rugpjūčio mėnesiais visose rajono švietimo įstaigose buvo teikiamos vaikų priežiūros paslaugos.

Įstaigos apklausė tėvus dėl vaikų priežiūros paslaugų teikimo 2021 m. vasarą. Atsižvelgiant į tėvų poreikius, institucinė vaikų priežiūra reikalinga ir šią, 2021 m. vasarą. Kiekviena įstaiga, kaip ir 2020 metų vasarą, formuos grupių ir vaikų skaičių jose pagal esamas finansines galimybes ir žmogiškuosius išteklius. Šis klausimas buvo aptartas 2021 m. kovo 31 d. vadovų pasitarimo metu. Su sprendimo projektu įstaigos supažindintos.

**Galimos pasekmės priėmus teikiamo sprendimo projektą:**

teigiamos – vaikams, kurie lanko rajono švietimo įstaigas ir kuriems 2021 m. liepos–rugpjūčio mėnesiais bus reikalinga institucinė priežiūra, bus sudarytos sąlygos lankyti darželį, taip pat vaikams, kurie auga socialinės atskirties sąlygomis (seniūnijų teikimu);

neigiamos – nenumatyta.

**Kokia sprendimo projekto nauda Rokiškio rajono gyventojams**. Tėvams, kurie liepos–rugpjūčio mėn. neatostogaus ar dėl kitų priežasčių neturės galimybių prižiūrėti savo vaikų, bus sudarytos sąlygos vesti vaikus į švietimo įstaigose veikiančias grupes.

**Finansavimo šaltiniai ir lėšų poreikis.** Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vyriausioji specialistė Jolita Geidanienė